賦雙松堂
作者：王柏
朝代：宋

paragraphs: 和平堂前列四皓，雙松爲主雙檜賓。
深山大澤不肯住，鞭霆駕雨來重闉。
蒼髯梳風音瑟瑟，霜皮凝雪冰粼粼。
靜有精神觀世變，悄無顔色阿緌紳。
朱幡皂蓋幾來去，丹楹藻梲方更新。
魏武子孫敦宿好，十八公子忻相親。
世間靈物妙難測，一氣長存天地仁。
巍巍堂下萬休戚，左右冷眼時笑顰。
或然一念私欲勝，垂垂二老能相嗔。
起居出入知所敬，願言共保千千春。